**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 09.12.2024, ora 08.00 – 10.12.2024, ora 08.00**

#### **I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 10.12.2024, ora 08.00**

**RÂURI:**

**Debitele au fost în general în creștere** datorită precipitațiilor căzute în interval, cedării apei din stratul de zăpadă din zonele montane aferente și propagării, pe râurile din bazinele hidrografice: Olt, Vedea, Argeș, Ialomița, Siret, Prut și pe cele din Dobrogea, iar pe celelalte au fost, în general, staționare.

Datorită precipitațiilor acumulate anterior și a celor căzute în interval, însemnate cantitativ, s-au produs scurgeri importante pe versanți, torenți și pâraie și s-au format viituri cu atingerea și depășirea **COTELOR DE ATENȚIE** pe unele râuri mici din bazinele hidrografice Jijia și Bârlad.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (în jurul și peste normalele lunare) pe râurile din bazinele hidrografice: Suceava, Moldova, Bistrița, Trotuş, Putna, Buzău, bazinele superioare ale râurilor: Suceava, Bistrița, Trotuş, Putna, Rm. Sărat, Buzău, bazinele superioare ale Oltului și Prahovei și mai mici (sub 30% din normalele lunare) pe râurile din bazinele hidrografice: Lăpuș, Crasna, Barcău, Crișul Negru, Crişul Alb, Timiș, Moravița, Nera, Cerna, Bârlad, pe unii afluenți din bazinul Jiului, Argeșului și din bazinul inferior al Oltului.

Se situează peste **COTELE DE ATENȚIE** râurile la stațiile hidrometrice: Miletin – Șipote (150+93) – jud. IS și Lohan – Curteni (200+28) – jud. VS.

Este în vigoare **ATENȚIONAREA HIDROLOGICĂ** nr. 104 din 08.12.2024, până la ora 8:00.

**Debitele vor fi în general staționare** pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Caraș, Nera, Cerna, Jiu, Olt și Vedea.

Pe râurile din bazinul Bârlad, pe afluenții Prutului inferior, pe cele din Dobrogea, debitele vor fi în creștere datorită precipitațiilor în curs, celor prognozate și propagării, iar pe cursurile mijlocii și inferioare ale Siretului, Sucevei, Moldovei, Bistriței, Trotușului, Putnei, Rm. Sărat, Buzăului, Ialomiței și Argeșului creșterile vor fi numai prin propagare.

Pe celelalte râuri, debitele vor fi în scădere.

**DUNARE:**

**Debitul la intrarea în țară (secțiunea Baziaș) în intervalul 09.12 – 10.12.2024 a fost în scădere, având valoarea de 4100 m3/s,** sub media multianuală a lunii **decembrie (5200 m3/s).**

În aval de Porţile de Fier debitele au fost în scădere pe sectorul Gruia – Călăraşi și în creștere pe sectorul Cernavodă – Tulcea.

**Debitul la intrarea în** **țară (secțiunea Baziaș) va fi în scădere (3900 m3/s).**

În aval de Porţile de Fier debitele vor fi în scădere pe sectorul Gruia – Vadu Oii şi în creştere pe sectorul Brăila – Tulcea.

**2.** **Situaţia meteorologică în intervalul 09.12.2024, ora 08.00 – 10.12.2024, ora 08.00**

**A.N.M.** a emis **o INFORMARE Meteorologică / ATENŢIONARE Meteorologică, cod galben:**

**INFORMARE Meteorologică -** valabilă în intervalul **09.12.2024, ora 10.00 – 09.12.2024, ora 23.00**, vizând **precipitații moderate cantitativ, ninsori și strat de zăpadă la munte, intensificări ale vântului,** conform căreia: În intervalul menționat va ploua în nordul, centrul, estul și sud-estul teritoriului. La munte și trecător în dealurile submontane din nordul Moldovei și estul Transilvaniei vor fi precipitații mixte. În nordul Carpaților Orientali, iar la altitudini de peste 1700 m și în restul zonei montante vor predomina ninsorile și se va depune strat nou de zăpadă.

Local se vor acumula cantități de apă de 10...20 l/mp și izolat de peste 25 l/mp în Moldova.   
Vântul va avea temporar intensificări, cu viteze în general de 40…50 km/h, în Bărăgan, Dobrogea, Moldova, precum și în zonele de munte.

**ATENŢIONARE Meteorologică, cod galben -** valabilă în intervalul **09.12.2024, ora 12.00 – 09.12.2024, ora 23.00**, vizând **ninsori și depunere de strat consistent de zăpadă,** conform căreia: În zona montană, din județele Suceava, Neamț și Harghita, ninsorile vor fi însemnate cantitativ și se va depune strat nou de zăpadă (în general de 10...20 cm).

Aceaste mesaje meteorologice au fost transmise de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situații al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătății, Ministerul Economiei, Ministerul Agriculturii și Dezvoltării Rurale, Comisia Națională pentru Controlul Activităților Nucleare, Serviciul de Protecție și Pază, Serviciul de Telecomunicații Speciale, S.C. Hidroelectrica S.A., Agenția Naţională de Îmbunătăţiri Funciare și către următoarele Comite Judeţene pentru Situaţii de Urgenţă:*

* - *toate Prefecturile Judeţelor Ţării – INFORMARE Meteorologică.*
* - *HARGHITA, NEAMŢ şi SUCEAVA – ATENŢIONARE Meteorologică, cod Galben*

**În ţara,** vremea a fost în general închisă, cu perioade de înseninare, în a doua poarte a zilei și în prima parte a nopții, în jumătatea de nord a Olteniei, Munteniei și parțial în Banat. S-au semnalat precipitații pe arii extinse, sub formă de ploaie, iar în nord-vestul Moldovei, estul Transilvaniei și izolat în Crișana, trecător și sub formă de lapoviță și ninsoare.

La munte precipitațiile au fost mixte, dar la altitudini de peste 1500 m au predominat ninsorile și s-a depus strat nou de zăpadă, în general de 5...10 cm. În jumătatea de est a țării, cantitățile de apă au depășit pe arii relativ extinse 10...15 l/mp și izolat 20...30 l/mp (până la 36 l/mp la Râmnicu Sărat - județul Buzău). Vântul a suflat slab și moderat, cu unele intensificări în sud-est (viteze la rafală de 40...50 km/h), dar mai ales la munte, în zona înaltă, unde rafalele au fost de până la 75...85 km/h. Este strat de zăpadă în cea mai mare parte a zonei montane și la ora 20 măsura *-în platformele stațiilor meteo-* până la 78 cm în Munții Vrancei, 59 cm în Munții Făgăraș, 59 cm în Munții Ceahlău și izolat în Transilvania (până la 9 cm) și în nordul Olteniei (până la 2 cm) și al Moldovei (până șa 2 cm). Temperaturile maxime, mai ridicate decât în mod normal la această dată în cea mai mare parte a țării, s-au încadrat între 2 grade la Rădăuți, Târgu Neamț și Joseni și 16 grade la Fetești și Cernavodă. La ora 06 se înregistrau valori termice cuprinse între -2 grade la Holod, Caransebeș și Apa Neagră și 8 grade la Mangalia. S-a semnalat ceață local în vest, centru, sud-vest și izolat în rest.

***Observație:*** *au fost emise* ***20 mesaje de atenționare cod galben pentru fenomene meteorologice periculoase imediate****.*

**La Bucureşti,** Valorile termice diurne au fost ușor mai ridicate decât cele normale la această dată. Cerul a fost mai mult noros, iar în prima parte a zilei a plouat slab. Vântul a suflat slab și moderat. Temperatura maximă a fost de 9 grade. La ora 6 se înregistrau 5 grade. Noaptea în unele cartiere s-a format ceață.

**3. Prognoza meteorologică în intervalul 10.12.2024, ora 08.00 – 11.12.2024, ora 08.00**

**În ţara,** vremea va fi în general închisă, dar valorile termice se vor situa în general peste mediile multianuale specifice datei.

Se vor semnala precipitații slabe sub formă de ploaie, lapoviță și ninsoare, în Crișana, Maramureș, local în Transilvania, Moldova, izolat în Banat și ploaie, mai ales ziua, în Dobrogea, sudul Moldovei și pe arii relativ extinse în Muntenia. La munte pe alocuri vor fi precipitații mixte în prima parte a intervalului, apoi vor predomina ninsorile. Izolat, în sud-est, cantitățile de apă vor depăși 10...20 l/mp. Vântul va sufla slab și moderat, cu unele intensificări pe litoral.

Temperaturile maxime se vor încadra între 1 și 10 grade, iar cele minime vor fi cuprinse între -2 și 4 grade. Local se va semnala ceață.

**La Bucureşti,** vremea va fi în general închisă și trecător va ploua slab. Vântul va sufla slab și moderat. Temperatura maximă se va situa în jurul valorii de 7 grade, iar cea minimă va fi de 1...3 grade. Dimineața, dar posibil și noaptea, se va semnala ceață.

**4. Informare nivometeorologică pentru perioada 09.12.2024 ora 20 - 12.12.2024 ora 20.**

**ZONA MONTANĂ ÎNALTĂ - risc 3 - însemnat**

Stratul de zăpadă a crescut în toate masivele montane, mai accentuat în Carpații Orientali și estul celor Meridionali, unde depășește local 40…60 cm. În zonele adăpostite se întâlnesc depozite mari de zăpadă, de până la 1-2 metri. Stratul superior, de 20…40 cm, este fragil, iar sub acesta se întâlnesc cruste de gheață. În zonele înalte sunt formate plăci de vânt, pe versanți cu orientări diferite, îndeosebi nordice.

Stratul de zăpadă depus în ultima perioadă acționează ca o suprasarcină peste crustele fragile preexistente, sporind astfel riscul declanșării avalanșelor în mod spontan, care vor avea dimensiuni mici sau medii acolo unde sunt deja acumulări mai consistente sau sunt formate plăci de vânt. Riscul declanșării avalanșelor va fi amplificat la trecerea turiștilor sau schiorilor - risc însemnat în zona Munților Făgăraș, Bucegi, Ceahlău, la peste 1800 m, în rest moderat sau chiar redus.

**PROGNOZA VREMII ÎN INTERVALUL 09.12.2024 - 12.12.2024:**

Vremea va fi apropiată de normalul termic al perioadei în prima parte a intervalului, apoi se va răci. Cerul va fi variabil, temporar noros. Temporar se vor semnala precipitații mixte, predominant ninsori la altitudini de peste 1500 m, în general slabe și moderate cantitativ. Stratul de zăpadă nou depus va fi în general de 5-15 cm, cu valorile cele mai mari în nordul Carpaților Orientali. Vântul va sufla slab și moderat, cu intensificări temporare în zonele înalte, cu viteze ce trecător vor depăși 50…70 km/h, iar spre sfârșitul intervalului va avea intensificări în creștere cu viteze ce vor depăși 70…80 km/h pe creste, trecător viscolind sau spulberând zăpada. Local și temporar se va semnala ceață, asociată trecător și cu depuneri de chiciură în zonele înalte.

**Temperaturi prognozate în intervalul 09.12.2024 - 12.12.2024:**

**Peste 1800 m:**

temperaturi minime: între -13…-5 grade, cu cele mai scăzute valori la sfârșitul intervalului

temperaturi maxime: între -8… -1 grad, cu cele mai scăzute valori la sfârșitul intervalului

**Sub 1800 m:**

temperaturi minime: între -8…-1 grad, cu cele mai scăzute valori la sfârșitul intervalului

temperaturi maxime: între -5…3 grade, cu cele mai scăzute valori la sfârșitul intervalului

**Vânt la peste 2000 m:** din sector predominant sud-vestic în prima parte a intervalului, cu viteze temporare de 40-70 km/h, apoi în rotire din nord-est, nord-vest și în intensificare spre sfârșitul intervalului, cu viteze temporare de peste 70-80 km/h

**Izoterma de 0 grade:** în scădere treptată, de la 1500-1600 în masivele sudice, 1000-1200 m în cele nordice, spre 800-1000 m în masivele sudice și 300-500 m în cele nordice

###### **II. CALITATEA APELOR**

2.1. Pe fluviul Dunarea

Nu au fost semnalate evenimente deosebite.

2.2. Pe râurile interioare

Nu au fost semnalate evenimente deosebite.

2.3. Pe Marea Neagra

Nu au fost semnalate evenimente deosebite.

###### **III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2(dioxid de sulf), ale pragurilor de alertă și informare pentru O3 (ozon) și ale valorii limită zilnice pentru PM10 (pulberi în suspensie cu diametrul < 10 microni) (50 µg/mc).

**3.2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE SI DIGITALIZARE**